სერაფიმ როუზი
სერაფიმ როუზი (დაბადების სახელი იუჯინ დენის როუზი; დ. 13 აგვისტო, 1934 — გ. 2 სექტემბერი, 1982) — ამერიკელი მღვდელმონაზონი, რომელიც მსახურობდა რუსულ მართლმადიდებლურ ეკლესიაში აშშ-ში. იგი არის პლატინაში (კალიფორნია, აშშ) მდებარე წმინდა ჰერმან ალასკელის მონასტრის ერთ-ერთი დამფუძნებელი. მის მიერ შექმნილმა ნაშრომებმა ხელი შეუწყვეს მართლმადიდებლობის გავრცელებას დასავლეთში. ეს ნაშრომები ფარულად ვრცელდებოდა საბჭოთა რუსეთშიც. როუზი დღემდე პოპულარულია მთელ მართლმადიდებელ სამყაროში. როუზი ცნობილი იყო მისი უარყოფითი დამოკიდებულებით მართლმადიდებლების ეკუმენურ მოძრაობაში ჩართვის მიმართ და „საზვერეების თეორიის“ ადვოკატირებით. ამის გამო მას კონფლიქტი ჰქონდა XX საუკუნის მართლმადიდებლობის მნიშვნელოვან პირებთან. მისი მოსაზრებები დღემდე წინააღმდეგობრივად რჩება მართლმადიდებლურ წრეებში. მიუხედავად ამისა, იგი დიდი პატივისცემით სარგებლობს სხვადასხვა მართლმადიდებლურ საზოგადოებებში. მის მიმართ ლოცულობენ, გამოსახავენ იკონოგრაფიაში და ეპყრობიან როგორც წმინდანს, მიუხედავად იმისა რომ როუზის კანონიზაცია ამ დრომდე არ მომხდარა არც ერთი მართლმადიდებლური სინოდის მიერ. როუზის მონასტერი 2010 წლისთვის იმყოფება სერბული მართლმადიდებლური ეკლესიის მფარველობის ქვეშ და აგრძელებს მის მისიონერულ და პუბლიცისტურ საქმიანობას.